b'\n_START_ARTICLE_\nItilleq\n_START_PARAGRAPH_\nItilleq er en bygd i den tidligere Sisimiut Kommune, Gr\xc3\xb8nland. Itilleq ligger p\xc3\xa5 en lille \xc3\xb8 ved mundingen af Itilleq Fjord ca. 50 km syd for Sisimiut by, og 200 meter syd for bygden ligger Polarcirkelen.\n_START_SECTION_\nGeografi og natur\n_START_PARAGRAPH_\nItilleq betyder "lavningen", og bygden er, som navnet siger, beliggende i en lavning smukt omkranset af h\xc3\xb8je fjelde og gletsjere. I bygden bor der 126 mennesker (januar 2008). Itilleq blev i 1847 udsted, og l\xc3\xa5 dengang p\xc3\xa5 en anden \xc3\xb8 i n\xc3\xa6rheden, men blev senere flyttet 1 kilometer mod \xc3\xb8st til det nuv\xc3\xa6rende sted, der oprindelig hed Itinninnguaq \xe2\x80\x93 den lille overgang \xe2\x80\x93 men som nu fik navnet Itilleq. _NEWLINE_\xc3\x98en har ingen  ferskvand, derfor er der for nogle \xc3\xa5r siden bygget et s\xc3\xa5kaldte Reverse Osmosis anl\xc3\xa6g, der omdanner saltvand til ferskvand. F\xc3\xb8r i tiden hentede man ferskvand p\xc3\xa5 fastlandet i en pram eller jolle.\n_START_SECTION_\nErhverv\n_START_PARAGRAPH_\nHovederhvervet i bygden er fiskeri og jagt. Erhvervsm\xc3\xa6ssigt vigtig for bygden er en fiskefabrik, hvor man forarbejder stenbiderrogn og torsk. I Itilleq er der ogs\xc3\xa5 h\xc3\xa5ndv\xc3\xa6rk \xe2\x80\x93 bl.a. et skindv\xc3\xa6rksted, forsamlingshus, elektricitetsv\xc3\xa6rk og b\xc3\xb8rneinstitution. _NEWLINE_I bygden findes en tidligere KGH (Kongelig Gr\xc3\xb8nlandsk Handel)-butik, der ofte har et p\xc3\xa6nt udvalg af smukke husflidsprodukter og h\xc3\xa5ndarbejde udarbejdet af de lokale._NEWLINE_Der er ogs\xc3\xa5 en lille cafe, hvor der er mulighed for at k\xc3\xb8be sodavand, kaffe, slik og lignende, og der er en st\xc3\xb8rre butik, \xe2\x80\x9dPilersuisoq\xe2\x80\x9d, til proviantering af dagligvarer. Der er desuden et s\xc3\xa5kaldt servicehus i Itilleq, bygget i 1989, med bad, systue og et husflidsv\xc3\xa6rksted._NEWLINE_I Itilleq findes der desuden et bygdekontor og et fiskeindhandlingssted.\n_START_SECTION_\nKultur\n_START_PARAGRAPH_\nBygden har mange bevaringsv\xc3\xa6rdige huse, som f.eks et pakhus fra 1848, en butik fra 1933 samt en kirke. Den nuv\xc3\xa6rende kirke stod oprindelig ved det gamle Thule (Uummannaq), det nuv\xc3\xa6rende Dundas. Kirken blev opf\xc3\xb8rt i 1933 og blev flyttet til Itilleq og nyrestaureret i 1962.\n_START_SECTION_\nSocialv\xc3\xa6sen\n_START_PARAGRAPH_\nI bygden findes en b\xc3\xb8rnehave og bygdens b\xc3\xb8rn undervises i en skole, Itillip Atuarfia, med tre forskellige aldersopdelte klasser. Skolen havde i 2007 28 elever, der blev undervist af tre l\xc3\xa6rere og en vikar. Skolen har tre klasserum, samt en bygning med k\xc3\xb8kken, l\xc3\xa6rerum, kontor og AV-rum. De har ikke noget bibliotek, men benytter biblioteket ved kirken i bygden.\n_START_SECTION_\nItilleq p\xc3\xa5 landkortet\n_START_PARAGRAPH_\nSisimiut Kommune havde for godt halvtreds \xc3\xa5r siden otte bygder, heriblandt Itilleq, som er en af de to oprindelige bygder, der fortsat er beboet. Bygden har overlevet til trods for, at den i forbindelse med koncentrationspolitikken i 60\xe2\x80\x99erne var udpeget til at v\xc3\xa6re \xc3\xa9n af de bygder, der ikke var bevaringsv\xc3\xa6rdige._NEWLINE_Modstand fra bygdens befolkning har betydet, at bygden fortsat eksisterer i bedste velg\xc3\xa5ende, og i forbindelse med den s\xc3\xa5kaldte Itilleq-erkl\xc3\xa6ring, som blev underskrevet af den danske udenrigsminister og den gr\xc3\xb8nlandske landstyreformand, kom bygden virkelig p\xc3\xa5 rigsf\xc3\xa6lleskabets verdenskort._NEWLINE_I 2004 afholdte den gr\xc3\xb8nlandske landstyreformand, den f\xc3\xa6r\xc3\xb8ske lagtingsformand og den danske statsminister endvidere Rigsr\xc3\xa5dsm\xc3\xb8de i bygden.'